Tonetele de la Târgul de Paști din Piața Libertății sufocă terasele localurilor și blochează traficul pietonal
Amplasarea tonetelor pentru Târgul de Paști din Timișoara stârnește atât nemulțumire printre vânzătorii ambulanți care nu au prins loc în Piața Libertății, cât și indignarea proprietarilor celor două restaurante din clădirea Palatului Băncii Agrare, de la numărul 2.
Cea de-a XV-a ediție a Târgului de Paști din Timișoara va avea loc în perioada 31 martie – 6 mai 2024. Evenimentul se va desfășura în trei zone emblematice ale orașului: Piața Libertății, Piața Sfântul Gheorghe și Piața Traian.
Multe food-truck-uri (rulote) și căsuțe sunt amplasate foarte aproape de terase sau de clădiri, ceea ce îngreunează accesul trecătorilor. Cât despre terase, nu numai că este blocat accesul către ele, dar rulotele obstrucționează vederea spre piață, deranjează cu mirosuri, iar în spatele acestora, la un metru de terase, unii cu necesități fiziologice urgente vor folosi spațiul îngust în loc de toaletă. În spatele rulotelor, dar la un metru de cei ce iau masa la terasele celor două restaurante.
În plus, food-truck-ul din marginea dinspre linia de tramvai este aproape lipit de macheta 3D a orașului, care va deveni masă pentru mici și bere și loc de sprijin sau de șezut pentru clienții tonetei autotractante.
Amplasarea este aiuristică și în dreptul vechii Garnizoane, unde este o aglomerare de căsuțe, corturi și cuburi electorale și o scenă, astfel încât circulația a fost complet blocată. Și nu pentru o zi sau un weekend, ci pentru mai mult de o lună.
În plus, mulți dintre timișorenii care fac comerț stradal de ani de zile în centru s-au plâns de faptul că, la fel ca și la precedentele târguri de Crăciun sau de Paști, nu au prins niciun loc în Piața Libertății, deși au depus cererile la timp, au toate avizele și autorizările și standuri mobile conforme cu regulamentele primăriei.
Ca de obicei, aceiași favorizați din fiecare sezon au ocupat locurile din Libertății, în special pe cele cu vadul cel mai bun. Iar "pedepsiții de serviciu" au prins, eventual, câte un loc mărginaș sau mascat de alte căsuțe, ori li s-au oferit standuri în Piețele Traian sau Sfântul Gheorghe, adică fie mai departe de centru, fie izolați în mica piațetă de la Bega Mică.
Curios este că pe schița de amplasament, pusă la dispoziție și aprobată de cei din Primăria Timișoara, cele trei rulote care blochează accesul la terasele de la parterul clădirii din Piața Libertății numărul 2 apar desenate cu roșu, însă schița este trunchiată tocmai pentru a nu se vedea că sunt la un metru distanță de cele două terase, pentru care proprietarii restaurantelor plătesc impozit și o chirie consistentă către Primăria Timișoara.
Cu alte cuvinte, încă un bâlci "creștinesc", așa cum ne-a obișnuit administrația Fritz de patru ani încoace.